Meghan bring hulde aan UyineneMegan bind haar lint om die reling by die poskantoor. (Foto: Instagram) “Simi kunye kulesisimo” – “Ons staan saam in hierdie oomblik.” Só het Meghan, die hertogin van Sussex, se boodskap in isiXhosa gelui wat sy vandeesweek saam met ’n geel lint by die poskantoor waar die student Uyinene Mrwetyana vermoor is, gebind het. Dié lint is saam met verskeie ander uit eerbetoon vir Mrwetyana om ’n reling by die Clareinch-poskantoor gebind. Die hertogin het dié lint met haar en prins Harry, die hertog van Sussex, se naam met die datum daarby geteken. Die oomblik is op kamera vasgevang en vanoggend op die koninklike egpaar se amptelike Instagramblad gedeel. Luidens ’n inskrywing saam met die foto het Harry en Meghan reeds voor hul besoek aan Suid-Afrika die onthullings van Mrwetyana se moord gevolg en was gretig om meer te wete te kom met hul aankoms in Suid-Afrika. Meghan het ook Mrwetyana se ma verlede week besoek om haar medelye te betoon, het die inskrywing verklap. Uyinene Mrwetyana (Foto: Facebook) “Dit was persoonlik belangrik vir die hertogin om besoek by die toneel van hierdie tragiese dood af te lê en haar met Uyinene te vereenselwig, asook alle vroue en meisies wat geraak word deur geslagsgebaseerde geweld – spesifiek in Suid-Afrika maar ook oor die hele wêreld. “Uyinene se dood het mense oor die hele Suid-Afrika gemobiliseer in die stryd teen geslagsgebaseerde geweld en word beskou as ’n kritieke draaipunt in die toekoms van vroueregte in Suid-Afrika,” lui die inskrywing. Die hertogin het die afgelope twee dae private besoeke afgelê en vergaderings gehou om haar begrip van die huidige situasie te verbreed en voort te gaan om vir die regte van vroue en meisies te pleit. Maroela Media het vroeër berig Mrwetyana is in Augustus verkrag en met ’n skaal doodgeslaan in die poskantoor waarna haar liggaam in Lingelethu-Wes gestort is. Die man wat glo erken het dat hy die jong vrou vermoor het, is ’n 42-jarige poskantoorwerknemer. A post shared by The Duke and Duchess of Sussex (@sussexroyal)